
PRÍLOHA 2
	
Zhodnotenie výsledkov interných a externých kontrol

Vnútorná kontrola

V roku 2015 boli v zmysle plánu kontrol vykonané:

1. Vnútorné kontroly podľa zákona č. 10/1996 Z. z. o kontrole v štátnej správe v znení neskorších predpisov:
· kontrola plnenia uznesení vlády SR – 4x,
· kontrola dodržiavania zákona o slobodnom prístupe k informáciám,
· kontrola vybavovania sťažností a petícií,
· kontrola plnenia  plánu boja proti korupcii,
· kontrola plnenia opatrení prijatých po kontrolách.

2. Následné finančné kontroly podľa zákona č. 502/2001 Z. z. o finančnej kontrole a vnútornom audite a o zmene  a doplnení niektorých zákonov v znení neskorších predpisov:
· kontrola plnenia záväzných ukazovateľov štátneho rozpočtu v roku 2014,
· kontrola dodržiavania zákona o verejnom obstarávaní,
· kontrola evidencie, obstarania a úbytku zásob,
· kontrola dodržiavania limitov telefónnych hovorov,
· kontrola pokladničných operácií,
· kontrola správy majetku štátu,
· kontrola plnenia opatrení prijatých po následných finančných kontrolách.

Po následných finančných kontrolách v roku 2015 boli prijaté opatrenia na odstránenie zistených nedostatkov a ich príčin, ktoré boli následne aj splnené.

Vnútorný audit

V roku 2015 bolo vykonaných 10 vnútorných auditov, ktoré boli zamerané najmä na hospodárenie s verejnými prostriedkami, vedenie účtovníctva a verejné obstarávanie. Auditom boli overované vnútorné kontrolné systémy v úrade a dodržiavanie všeobecne záväzných právnych predpisov pri finančnom riadení.

Vonkajšia kontrola

V roku 2015 bol v súvislosti s projektom ,,Elektronické služby Úradu priemyselného vlastníctva SR“ vykonaný vládny audit č. A692, č. K404, ktorého hlavným účelom bolo získanie uistenia o oprávnenosti výdavkov na vybranej vzorke operácií v rámci Operačného programu Informatizácia spoločnosti  v súlade s čl. 62 nariadenia rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999: projekt č. 21110120029 – Elektronické služby Úradu priemyselného vlastníctva SR.

Počas výkonu vládneho auditu boli zistené 2 nedostatky:
Nedostatok č. 4.A.1.001: Nedostatok a odporúčanie neboli zo strany ÚPV SR akceptované a ÚPV SR podalo námietky voči pravdivosti a preukázateľnosti tohto nedostatku. Zo strany audítorskej skupiny tieto neboli zohľadnené. Aj napriek tomu však ÚPV SR trvalo na podaných námietkach. V zmysle zápisnice z prerokovania Predbežnej čiastkovej správy z vládneho auditu bolo audítorskou skupinou zaslané predmetné verejné obstarávanie na kontrolu Úradu pre verejné obstarávanie.



V čase tvorby tohto materiálu ešte stále prebieha výkon kontroly. Následne bude ÚPV SR postupovať v zmysle pokynov Riadiaceho orgánu a o ďalších krokoch informovať orgán auditu.

 Nedostatok č. 4.A.1.002: Porušenie zákona o VO pri realizácii nadlimitnej zákazky – súťažný dialóg ,,Elektronické služby ÚPV SR“ zaslaním odlišných informácií v oznámeniach použitých vo verejnom obstarávaní. 

Odporúčanie AS: Dôsledne dodržiavať ustanovenia zákona o verejnom obstarávaní, najmä ust. § 23, ods. 4 súvisiace s odosielaním informácií a zároveň stanoviť kontrolný mechanizmus, ktorý zabráni podobným nedostatkom v budúcnosti.

Opatrenie: V týždni od 18.01.2016 do 22.01.2016 sa bude konať pracovné stretnutie zamestnancov ÚPV SR zainteresovaných na procese verejného obstarávania, ako aj externých osôb zabezpečujúcich pre ÚPV SR verejné obstarávanie. Predmetom pracovného stretnutia bude oboznámenie zúčastnených o zistenom nedostatku a odporúčaní AS a ich následné upozornenie na striktné dodržiavanie ustanovení zákona o verejnom obstarávaní a dôslednejšiu kontrolu všetkých dokumentov v rámci interného pripomienkového konania pred ich oficiálnym publikovaním, resp. zverejnením. Z pracovného stretnutia bude vypracovaný zápis, ktorý bude tvoriť prílohu správy o splnení opatrení na nápravu nedostatkov a odstránení príčin ich vzniku a zohľadnení odporúčaní.

ÚPV SR  splnil opatrenie a o jeho splnení zaslal orgánu auditu Správu o splnení opatrení. 

V súvislosti s projektom ,,Elektronické služby Úradu priemyselného vlastníctva SR“  bola zároveň Ministerstvom financií SR, ako Sprostredkovateľským orgánom pri Riadiacom orgáne, vykonaná aj Kontrola na mieste. Na zistené nedostatky boli/sú v závislosti od stavu, resp. fázy projektu prijímané opatrenia, ktoré boli/sú v závislosti od termínov splnené/plnené.  



